CELEX: C2004/156/10
Language: fi
Date: 2004-06-12 00:00:00
Title: Asia C-174/04: Euroopan yhteisöjen komission 13.4.2004 Italian tasavaltaa vastaan nostama kanne

12.6.2004   
            
            
               FI
            
            
               Euroopan unionin virallinen lehti
            
            
               C 156/5
            
         Euroopan yhteisöjen komission 13.4.2004 Italian tasavaltaa vastaan nostama kanne
   (Asia C-174/04)
   (2004/C 156/10)
   Euroopan yhteisöjen komissio on nostanut 13.4.2004 Euroopan yhteisöjen tuomioistuimessa kanteen Italian tasavaltaa vastaan. Kantajan asiamiehinä ovat Enrico Traversa ja Claudio Loggi.
   Kantaja vaatii, että yhteisöjen tuomioistuin
   
               —
            
            
               toteaa, että 25.5.2001 annettu decreto-legge nro 192, joka on 20.7.2001 muunnettu laiksi nro 301 ja jossa annetaan ”kiireelliset säännökset tiettyjen julkisten palvelujen vapauttamis- ja yksityistämismenettelyjen varmistamisesta”, on yhteensoveltumaton EY:n perustamissopimuksen 56 artiklan kanssa, koska siinä säädetään automaattisesti lykättäväksi sähkö- ja kaasualalla toimivien yhtiöiden niiden osakkeiden tuottama äänioikeus, jotka ylittävät 2 prosenttia näiden yhtiöiden yhtiöpääomasta.
            
         
               —
            
            
               velvoittaa Italian tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Decreto-legge nro 192/2001 on ristiriidassa EY:n perustamissopimuksen 56 artiklan kanssa, koska siinä säädetään automaattisesti lykättäväksi sähkö- ja kaasualalla toimivien yhtiöiden niiden osakkeiden tuottama äänioikeus, jotka ylittävät 2 prosenttia näiden yhtiöiden yhtiöpääomasta. Tällaisella rajoituksella aiheutetaan tietyn sijoittajaryhmän suorittamien investointien erilainen ja rajoittava kohtelu ja estetään näin ollen pääomien vapaata liikkuvuutta Euroopan yhteisössä. Tällä rajoituksella taivutellaan jokainen sellainen julkinen yritys, joka mahdollisesti haluaisi hankkia kyseisten yhtiöiden osakkeita tai osuuksia, olemaan niitä hankkimatta, sillä tuollaisen yrityksen olisi mahdotonta tehokkaasti osallistua yhtiön päätöksentekoon ja vaikuttaa sen hallintoon.